
I. Consideraţii generale

 

 
În literatura de specialitate occidentală contemporană, în special în cea comunitară, se desprind două probleme atunci când se discută de reformă la nivel administrativ: locul şi rolul funcţionarilor în viaţa comunităţii şi modul în care ei se implică în realizarea politicii europene.


Activitatea desfăşurată în cadrul organismelor Comunităţii Europene este realizată de o serie de agenţi supuşi unor norme speciale. Fuziunea comunităţilor avea să antreneze unificarea în egală măsură a statutului ca şi a regimului de privilegii şi imunităţi. Există în afara acestui statut unic şi reglementări speciale, care privesc funcţionarii din compartimentele ştiinţifice şi tehnice.


Înaintea Tratatului de fuziune, personalul instituţiilor Comunitare a fost supus, pe de o parte, unor protocoale cu privire la privilegiile şi imunităţile care li se aplicau, pe de altă parte, unui regim propriu fiecărei instituţii. Până la 1 iulie 1956, când a fost adoptat un statut al funcţionarilor publici, C.E.C.A. a recrutat funcţionarii pe bază de contract de drept public. Acelaşi sistem a fost folosit şi de C.E.E. şi EURATOM în perioada 1958 – 1962. 


Prin articolul 24 din Tratatul de fuziune din 8 aprilie 1965 a fost impusă “stabilirea unui regulament al personalului unic şi comun tuturor instituţiilor comunitare”. 

Unificarea s-a realizat, prin Regulamentul C.E.E., C.E.C.A., C.E.E.A., nr. 259/68 din 29 februarie 1968, publicat în Jurnalul Oficial L. 56 din 4 martie 1968. Trebuie menţionat faptul ca între anii 1969 şi 1996 în regulamente au fost operate peste 70 de modificări. 

Cea mai recentă modificare a avut loc anul acesta: Regulamentul C.E şi EURATOM, nr. 723/2004, ce modifică statutul funcţionarilor Comunităţilor Europene precum şi regimul aplicabil şi altor agenţi, a fost publicat în Jurnalul Oficial L 124, din 24 aprilie 2004.


Noţiunea de funcţionar o regăsim în articolul 1bis alin.1, din Statutul funcţionarilor Comunităţilor Europene, potrivit căruia: “Este funcţionar al comunităţii, în sensul prezentului statut, orice persoană care a fost numită în condiţiile prevăzute de acest statut, într-o funcţie permanentă, într-una din instituţiile Comunităţii, printr-un act scris al autorităţilor învestite cu putere de numire în această instituţie”. 

 II. Modelul european al funcţiei publice

   


Pentru a vorbi de un model european al funcţiei publice trebuie avute în vedere următoarele aspecte: sistemele politico – administrative din ţările membre ale Uniunii Europene; organizarea sistemului funcţiei publice; valorile comune în organizarea funcţiei publice. Organizarea sistemului serviciului public al statelor europene este analizată în contextul organizării sistemului administrativ, care are o serie de elemente comune mai multor state, dar şi diferenţe specific naţionale, datorate contextului istoric, economic, socio – cultural.


Sunt recunoscute patru mari sisteme:

· Sistemul anglo – saxon;

· Sistemul continental german;

· Sistemul continental francez;

· Sistemul scandinav ( sistem mixt anglo – saxon – germanic).

 Sistemul anglo-saxon se regăseşte în Marea Britanie şi Irlanda. Există diferenţe fundamentale între sistemul anglo-saxon şi sistemul continental. În timp ce în sistemul german, tradiţia evocă o conceptualizare a statului şi a societăţii ca fiind o parte a unei entităţi organice, în sistemul anglo-saxon există o conceptualizare a statului ca rezultat al unui contract între membrii societăţii.

Sistemul german cuprinde ţări ca Germania, Austria, Olanda, Spania (după 1978), Belgia (după 1988). În acest sistem funcţionarul public are acelaşi grad de personificare a puterii şi centralism al statului, fiind purtător al autorităţii publice. 

Sistemul francez cuprinde ţări ca Franţa, Italia, Spania (până în 1978), Portugalia, Grecia, Belgia (până în 1988). Este caracterizat ca fiind indivizibil şi unitar, mai mult decât cel german. Diferenţa constă în aceea că sistemul german permite, chiar încurajează, soluţii federale, în timp ce sistemul francez se încrede mai mult în impunerea autorităţii centrale a statului asupra cetăţenilor.

Sistemul scandinav cuprinde Suedia, Norvegia, Danemarca, Finlanda. Acest sistem se constituie din elemente aparţinând celorlalte sisteme prezentate. 

La nivel european nu există o definiţie standard a serviciului public şi a funcţionarilor publici. Termenul de serviciu public are mai multe accepţiuni şi, în consecinţă, mai multe arii de cuprindere. Acesta poate cuprinde totalitatea persoanelor supuse unui statut de drept public, ca şi pe cele supuse unui statut de drept privat.

Din punct de vedere organic, sunt funcţionari publici persoanele care îşi desfăşoară activitatea, mai mult sau mai puţin direct, în autorităţi şi instituţii publice, în alte servicii de drept public, în unităţi teritoriale sau servicii publice economice şi sociale dependente de stat sau colectivităţi teritoriale. De exemplu, în Franţa sunt consideraţi funcţionari agenţii din serviciile spitaliceşti, iar în Belgia lucrătorii de la căile ferate. 

Din punct de vedere funcţional, serviciul public include în rândul funcţionarilor publici acei angajaţi care exercită prerogative ale puterii publice sau care participă la apărarea intereselor statului. Dintr-o asemenea perspectivă, sunt funcţionari publici membrii forţelor armate, ai poliţiei, cei care lucrează în magistratură, administraţie fiscală şi diplomaţie, ca şi cei care îşi desfăşoară activitatea în ministere etc. 

Organizarea serviciului public, la nivel internaţional, are la bază două sisteme: sistemul post şi sistemul carieră, existând şi o combinaţie între cele două sisteme de bază, sistemul mixt. 

În ţările membre ale Uniunii Europene predomină sistemul carierei. Conform acestui sistem, persoana intrată în serviciul public ca funcţionar public va ocupa succesiv posturi în ierarhia administrativă a funcţiilor publice, în principal pe principiul vechimii în serviciul public. În acest sistem funcţia publică este structurată potrivit unei concepţii ierarhice.


Pentru creşterea eficienţei serviciului public, ţările membre ale Uniunii Europene au declanşat o reformă administrativă pentru întreg serviciul public sau doar pentru anumite sectoare ale acestuia. 

Danemarca, Olanda şi Suedia au adoptat sistemul post pentru întreaga administraţie, cu excepţia afacerilor externe şi a sistemului judecătoresc. Principala caracteristică a acestui sistem este aceea că recrutarea şi selectarea funcţionarilor publici este similară cu recrutarea şi selectarea persoanelor care îşi desfăşoară activitatea în sistemul privat.


Pentru Italia, Irlanda şi Marea Britanie este specific sistemul mixt. În Italia, pentru ocuparea unei funcţii publice nu sunt necesare anumite diplome, dar sunt necesare anumite cunoştinţe şi abilităţi descrise în fişa postului, similar cu sistemul post, iar salarizarea se face pe principiul vechimii. 


Sistemele prezintă avantaje şi dezavantaje, dar odată cu introducerea graduală a noilor principii de management public, există tendinţa introducerii în managementul resurselor umane organizate în sistem carieră a elementelor specifice sistemului post. Există în prezent tendinţa transformării serviciului public bazat pe experienţă, cunoştinţe şi loialitate, într-un serviciu public orientat spre realizarea obiectivelor, bazat pe abilităţi manageriale, planificare şi performanţă.


În momentul în care este evocată tot mai des noţiunea de spaţiu administrativ european se pune nu numai problema cerinţei crescânde a colaborării între funcţiile publice din diferite state, ci şi aceea a mobilităţii sporite a activităţii din sectorul public, concomitent cu armonizarea condiţiilor în care se desfăşoară asemenea activităţi. 


În lipsa acquis - ului comunitar în domeniul administraţiei publice atenţia s-a îndreptat, în ultimii ani, spre definirea conceptului spaţiul administrativ european, care s-a construit ca un sistem administrativ şi care converge spre un model comun – modelul european.


Existenţa acestui model comun se justifică prin necesitatea administraţiilor naţionale de a se supune aceloraşi legi, în aceiaşi manieră. 


Categoria funcţionarilor publici este definită de următoarele elemente:

a. se constituie într-un corp bine definit, în categoria personalului bugetar;

b. temeiul legal al încadrării se regăseşte în lege, făcându-se o delimitare clară faţă de personalul contractual, care se supune legislaţiei muncii;

c. numirea în funcţia publică se face în temeiul legii, prin decizia reprezentantului statului care are atribuţii în acest sens;

d. există anumite condiţii speciale stipulate de lege pentru eliberarea sau destituirea din funcţia publică;

e. se bucură de stabilitate în corpul funcţionarilor publici;

f. au obligaţia de a-şi desfăşura activitatea imparţial şi cu profesionalism, existând o delimitare clară între nivelul administrativ şi nivelul politic.

Deşi modalităţile diferă de la stat la stat, în ţările europene, recrutarea are la bază două principii: egalitatea accesului în funcţia publică şi concursul public. Publicitatea concursurilor este sistematică, obligatorie şi cât mai amplă posibil şi, în general, sunt urmărite două obiective: evaluarea corectă a capacităţii candidatului şi garantarea independenţei autorităţii ce are sarcina selecţionării.

O atenţie deosebită se acordă şi în ceea ce priveşte formarea profesională a funcţionarilor publici, utilizându-se la nivelul statelor europene patru modalităţi pentru formare:

a. formarea iniţială – este aplicată imediat după ce o persoană a ocupat o funcţie publică şi are ca obiectiv principal socializarea în cadrul unei colectivităţi care este în slujba cetăţeanului şi a statului, şi conştientizarea faptului că trebuie să dea dovadă de neutralitate politică;

b. formarea permanentă – are ca scop menţinerea la nivelul de cunoştinţe solicitat;

c. formarea profesională în sensul larg al cuvântului, care permite adăugarea de cunoştinţe noi în funcţie de necesităţile postului;

d. formarea managerială – prin care se urmăreşte oferirea de cunoştinţe specifice funcţionarilor publici care ocupă funcţii publice superioare şi de conducere, având ca scop asumarea de sarcini noi, pornindu-se de la ideea că nu este suficientă calificarea tehnică pe care o au.

În ceea ce priveşte cariera, eforturile sunt concentrate pe eliminarea, pe cât posibil, a arbitrariului şi a subiectivismului şi asigurarea mobilităţii în serviciul public. În Germania, candidaţii trebuie să urmeze un curs de formare înainte de solicitarea unui post, a unei funcţii publice. În Marea Britanie, Comisia Serviciului Public defineşte condiţiile şi nivelul recrutării. În Italia se aplică un sistem similar pentru stabilirea unei liste de posibili candidaţi. În Franţa recrutarea se face de către o comisie de concurs, independentă de autoritatea de numire. 

În Olanda şi Danemarca se aplică o procedură comparabilă cu cea din sectorul privat, autoritatea care are competenţa recrutării şi numirii nefiind legată de criterii general stabilite. 

Funcţionarul public avansează în sistemul carieră de la grad la grad, şi de la eşalon la eşalon, în cadrul gradului. Avansarea pe eşaloane se face de o manieră continuă şi automată, în funcţie de vechime şi de merite profesionale; avansarea în grad constă în transferarea de la o activitate la alta, ierarhic superioară. Aceasta este însoţită de o schimbare de funcţii, o creştere a responsabilităţii şi, în general, de o sporire a gradului de apreciere şi motivare. 

Alte eforturi sunt îndreptate spre asigurarea independenţei, a neutralităţii şi a continuităţii în serviciul public, precum şi a integrităţii funcţionarilor publici. De la funcţionarul public se aşteaptă, pe lângă cunoştinţe şi competenţă profesională, loialitate, imparţialitate, angajament în muncă şi neimplicarea acestuia în activităţi cu caracter politic. 

Un rol important în realizarea acestor deziderate îl are tendinţa elaborării unor coduri sau, după caz, a unor reguli de conduită. 

Până în momentul constituirii Comunităţii Europene, problema unui model comun în ceea ce priveşte funcţia publică nu putea fi luată în considerare. Un model european comun a început să prezinte interes odată cu consolidarea ideii unei Europe unite. Este necesară realizarea unei compatibilităţi între instituţiile organizate la nivel naţional din ţările membre ale Uniunii Europene, iar problema este cu atât mai importantă cu cât s-a avansat în procesul de integrare a ţărilor din Europa Centrală şi de Est, iar Uniunea Europeană trebuie să-şi asume responsabilităţi specifice impuse de cea mai mare extindere din istoria sa.

Provocările cu care se confruntă în prezent Uniunea Europeană se referă la:

· armonizarea discrepanţelor în domeniul economic şi social, între statele membre şi cele care urmează să devină membre;

· reforma instituţională;

· capacitatea administrativă scăzută a ţărilor candidate de a implementa noua legislaţie, precum şi sistemele deficitare de monitorizare şi control a aplicării reglementărilor;

· migraţia forţei de muncă;

· internaţionalizarea sistemelor de management;

· fenomenul globalizării economice;

· necesitatea descentralizării administraţiei publice şi creşterea controlului politicilor fiscale şi a cheltuielilor publice;

· regionalizarea.

 

Dincolo de elementele comune care caracterizează organizarea funcţiei publice şi de tendinţele comune ale reformei administrative din statele membre ale Uniunii Europene, nu se poate vorbi de un model european comun al funcţiei publice, ci doar despre valori comune serviciului public care au ca scop obţinerea următoarelor rezultate finale:

· un serviciu public neutru politic, deschis, echitabil, cu o mare flexibilitate în ceea ce priveşte intrarea în corpul funcţionarilor şi eliberarea din funcţie;

· un mediu stabil, permisiv şi motivant pentru funcţionarii publici recompensaţi pe baza competenţei şi performanţei în vederea motivării şi menţinerii acestora în serviciul public;

· o practică bazată pe principiile responsabilităţii, performanţei, eficienţei şi calităţii serviciului public.


  

III. Recrutarea funcţionarilor comunitari

 


Titlul III din Statutul funcţionarilor este consacrat “carierei funcţionarului comunitar” şi abordează într-un prim capitol sistemul recrutării, pentru ca, în al doilea capitol sa fie analizate “situaţiile” sau poziţiile juridice în care se află funcţionarul comunitar la o anumită etapă din cariera sa. 


Sunt identificate două categorii de situaţii:

· situaţii comune fiecărui funcţionar comunitar (activitatea, disponibilitatea);

· situaţii care pot fi întâlnite numai în cariera anumitor funcţionari comunitari (concediile în folos personal, detaşarea, concediul pentru serviciul militar).

Principiul dominant după care se face recrutarea îl reprezintă concursurile cu probe scrise şi orale. Recrutarea trebuie să aibă în vedere selectarea celor mai competente persoane, a celor care prin calităţile lor, educaţie şi instrucţie pot atinge randamente deosebite.

Recrutarea trebuie să asigure selectarea persoanelor care corespund din toate punctele de vedere cu calitatea de funcţionar al unui organism comunitar.

Modernizarea administraţiei este strâns legată de creşterea a ceea ce trebuie să fie rolul serviciului public şi nu numai, ameliorând calitatea utilităţilor şi tehnicilor de management. 

Procesul de modernizare a pus accentul pe motivarea funcţionarilor, modernizarea nu se poate face contra acestora, fiind în acelaşi timp un proces participativ, care include pe toţi cei implicaţi în acest fenomen. Gestiunea resurselor umane este o problemă cheie a modernizării, întrucât mijloacele principale manageriale rămân la nivel de intenţie, atâta vreme cât agenţii nu vor fi evaluaţi şi judecaţi după criterii coerente cu noile comportamente care se aşteaptă de la ei.

Recrutarea trebuie să asigure selectarea persoanelor care corespund din punctul de vedere al integrităţii dobândirii statutului de funcţionar al unui organism comunitar. 

Doctrina comunitară recunoaşte, printre obligaţiile Comunităţilor, care reprezintă un drept al funcţionarilor, pe acela de a favoriza perfecţionarea pregătirii profesionale a funcţionarilor comunitari.

Articolul 24 bis (8) statuează faptul că este sprijinită perfecţionarea profesională a funcţionarilor comunitari de către Comunităţi, în măsura în care aceasta este comparabilă cu exigenţele unei bune funcţionări a serviciului şi în conformitate cu interesele Comunităţilor. De altfel, pe tot parcursul carierei sale funcţionarul comunitar trebuie sa aibă în vedere propria perfecţionare. 

Raportat la cele menţionate, se impune abordată şi problema formării funcţionarilor. Subiectul nu poate fi tratat într-o manieră unitară, având în vedere faptul că în fiecare stat membru există modalităţi specifice de formare. La nivel comunitar, un rol aparte îl are Colegiul European de la Bruges, unde se studiază, în engleză şi franceză, trei specializări: drept, economie politică şi administraţie. 

Iniţial, organizaţiile europene au adoptat sistemul potrivit căruia funcţionarii sunt recrutaţi şi numiţi de şeful ierarhic superior, care la rândul său este ales de delegaţii statelor. 

La recrutarea unui viitor funcţionar se iau în considerare două categorii de condiţii: condiţii fixe şi condiţii variabile.

Condiţiile fixe sunt stabilite pentru toţi candidaţii şi se referă la: naţionalitate, exerciţiul drepturilor civile, obligaţii militare, garanţii de moralitate, aptitudini fizice, cunoaşterea uneia din limbile Comunităţilor.

Condiţiile variabile de regulă se referă la: titluri, diplome, nivel de experienţă.

 

  

IV. Notarea, avansarea şi promovarea funcţionarilor comunitari

  

Notarea şi avansarea funcţionarilor reprezintă elemente importante în cariera acestora, atât la nivel naţional, cât şi la nivel internaţional. 

Funcţionarii comunitari sunt supuşi evaluărilor periodice, care se concretizează prin întocmirea, cel puţin la doi ani, a unui raport. Raportul trebuie să cuprindă, după cum este prezentat în articolul 43 din Statutul funcţionarilor Comunităţilor Europene, criterii referitoare la : competenţă, randament, conduita de serviciu. Din dispoziţiile articolului 43 şi cele din articolul 110, se desprinde concluzia că fiecare instituţie are aptitudinea de a-şi stabili procedura şi sistemul de notare, în baza dispoziţiilor generale ale statutului şi ale propriilor reglementări interne, adoptate în conformitate cu acesta.

Conform articolului 44, funcţionarul care a împlinit doi ani vechime într-un eşalon aparţinând gradului său este în mod automat avansat în eşalonul următor acestui grad. Regimul avansării este guvernat de regula după care vechimea atrage în mod automat avansarea în funcţie. 

Dacă avansarea nu implică nici un act decizional din partea vreunei autorităţi, ea fiind efectul vechimii stipulată de lege, promovarea este consecinţa unei selecţii. 

Articolul 45 conturează regimul de promovare al funcţionarilor comunitari:

· promovarea se face în baza unei decizii adoptate de autoritatea învestită cu puterea de decizie;

· autoritatea operează o selecţie pe următoarele criterii: vechime necesară, examen comparativ al meritelor, anunţarea concursului;

· prin derogare de la principiul concursului, promovarea se poate face şi prin mutare;

· din punct de vedere al retribuirii este aplicabil principiul conform căruia funcţionarul promovat nu poate să primească un salariu de bază mai mic decât cel cuvenit vechiului grad.

 

  

V. Drepturile şi obligaţiile funcţionarului comunitar

  

 

Titlul II din Statut reglementează materia drepturilor şi obligaţiilor funcţionarului public. 

Unul dintre principalele principii care stă la baza funcţiei publice comunitare este cel la care face referire articolul 11, şi anume independenţa absolută a funcţionarului public faţă de orice guvern, autoritate, organizaţie sau persoană exterioară instituţiei sale. 

Un al doilea principiu se află în strânsă legătură cu primul, mai exact derivă din acesta, este o dimensiune a acestuia, care are o semnificaţie ce ne determină să-l analizăm de sine stătător, şi se refera la necesitatea de a asigura independenţa funcţionarilor comunitari faţă de statele membre ai căror naţionali sunt.

Funcţionarul trebuie să-şi realizeze atribuţiile şi să-şi regleze conduita exclusiv în vederea realizării intereselor Comunităţilor. 

Privilegiile şi imunităţile sunt conferite funcţionarilor exclusiv în interesul Comunităţilor( art.23, 24).

Un alt principiu care guvernează regimul juridic al realizării prerogativelor de funcţie publică la nivel comunitar este acela că funcţionarii se găsesc în permanenţă la dispoziţia instituţiei, fără ca în acest mod să se poată depăşi durata maximă de 42 de ore de serviciu săptămânal.

Funcţionarii beneficiază de: libertatea de opinie şi de expresie, de dreptul la asociere, dreptul fundamental la concediul anual de odihnă, care are 24 de zile lucrătoare, la care se adaugă zile suplimentare în funcţie de anumite criterii, dreptul la carieră, dreptul la pensie, dreptul la perfecţionarea pregătirii profesionale pe parcursul desfăşurării carierei europene, dreptul de remuneraţie pentru munca prestată, dreptul la ajutor şi asistenţă din partea Comunităţi, dreptul de a-i fi comunicată în scris orice decizie cu caracter individual care îl priveşte.

Îndatoririle funcţionarului comunitar au în vedere următoarele: îndatorirea de independenţă şi neutralitate a funcţionarului faţă de orice altă autoritate decât organizaţia care l-a angajat, îndatorirea de rezervă şi discreţie, îndatorirea de a se achita de sarcinile funcţiei cu maximum de conştiinţă profesională, obligaţia de supunere, obligaţia de fidelitate a funcţionarului european, obligaţia unui comportament profesional corespunzător, obligaţia de domiciliu, obligaţia de a repara prejudiciile cauzate Comunităţii prin faptele sale personale grave, îndatorirea de moralitate. 

 

 

VI. Deontologia funcţionarilor comunitari

  

 

Deontologia, prin obiectul său specific şi metodele proprii, se află la intersecţia dintre drept şi morală. Poate fi definită, într-o accepţiune lato sensu, ca ansamblul normelor care conturează un anumit tip de comportament profesional şi privat. Include norme de comportament, care privesc atât relaţiile de serviciu de toate tipurile, ceea ce poate fi evocat prin sintagma de comportament profesional, cât şi pe cele care privesc viaţa privată.

Oamenii sunt consecvenţi cu ei înşişi, cu excepţia cazurilor speciale, medicale, şi acest lucru atrage un comportament armonios la locul de muncă şi în viaţa privată. Deontologia trebuie astfel să se regăsească în toate formele de exprimare ale existenţei individului. 

În ceea ce-i priveşte pe funcţionarii comunitari, ca şi în cazul funcţionarilor internaţionali, în general, abordarea acestei probleme trebuie să pornească de la ideea că ei acţionează în afara unor state determinate, în organisme suprastatale, pe de o parte, iar pe de altă parte că fiecare provine dintr-un anumit stat.

În sensul prezentat se poate spune că funcţionarul trebuie să aibă aptitudinea de a sluji în mod real interesele organismului căruia îi aparţine, putând face faţă oricăror influenţe venite din partea unui organism supranaţional sau vreunei puteri naţionale.

Deontologia în cazul funcţionarilor comunitari se fundamentează pe principiul că aceştia au ca scop îndeplinirea intereselor instituţiei comunitare, ceea ce presupune în egală măsură aptitudini, cunoştinţe, sănătate şi moralitate.

În ceea ce priveşte izvoarele deontologiei funcţionarilor comunitari, acestea sunt reprezentate de izvoarele dreptului comunitar în general: legislaţia primară, legislaţia secundară, principii generale ale dreptului, cutuma, jurisprudenţa Curţii Europene de Justiţie, dreptul internaţional şi dreptul naţional.

Principalul izvor direct îl reprezintă însă Statutul funcţionarilor Comunităţilor, în care regăsim consacrate dimensiunile regimului juridic aplicabil funcţionarilor comunitari, drepturile şi obligaţiile care le revin, principiile care le guvernează activitatea, precum şi consecinţele care intervin în cazul încălcării prevederilor Statutului. 

Un alt izvor îl reprezintă reglementările interne, proprii fiecărei instituţii sau stabilite de comun acord de mai multe instituţii comunitare.

Dacă s-a admis că există deontologie a funcţionarilor comunitari, atunci există şi principii care o guvernează şi care îi determină conţinutul.

Un prim principiu îl reprezintă faptul că funcţionarii comunitari se află în permanenţă la dispoziţia instituţiilor din care fac parte.

Un al doilea principiu este spiritul internaţional şi european de care trebuie să dea dovadă în activitatea lor, care îi obligă la un comportament prin care să se realizeze echilibrul necesar între spiritul şi vocaţia lor europeană şi ataşamentul faţă de ţara ai cărei cetăţeni sunt.

Un al treilea principiu îl reprezintă neutralitatea funcţionarului comunitar, care exclude orice influenţă, din partea oricărui stat, organism naţional sau internaţional, oricărui altui subiect de drept intern sau internaţional.

Un al patrulea principiu este devotamentul absolut în slujirea intereselor instituţiilor comunitare şi a politicii comunitare, în ansamblul său.

